Παλλαϊκόν Μέτωπον

Το Παλλαϊκό Μέτωπο ήταν πολιτικός σχηματισμός που είχε συγκροτήσει το ΚΚΕ το Γενάρη του 1936 με τη συμμετοχή του Αγροτικού Κόμματος Ελλάδας (ΑΚΕ), με το οποίο συμμετείχε και στις εκλογές του έτους αυτού.

Το ιστορικό πλαίσιο δημιουργίας του Μετώπου 
Το 1936 στην Ελλάδα είχε αναπτυχθεί έντονα η προοπτική επιβολής δικτατορικού, ή ακόμα και φασιστικού καθεστώτος, το μοναρχικό καθεστώς είχε εκ νέου ενισχυθεί, και το παγκόσμιο σκηνικό ευνοούσε κάθε ακροδεξιά παρέκκλιση. Τον Δεκέμβριο του 1935 το ΚΚΕ, πραγματοποιούσε το 6ο Συνέδριό του. Σε αυτό ψηφίστηκε και στηρίχθηκε η αναγκαιότητα  δημιουργίας με άλλες δημοκρατικές-αντιφασιστικές δυνάμεις ενός Παλλαϊκού Μετώπου το οποίο θα αντιτάσσονταν σε κάθε ακροδεξιά δικτατορική παρέκκλιση, σε κάθε εμπλοκή της Ελλάδας σε ιμπεριαλιστικούς πολέμους και το οποίο θα είχε αντιμοναρχικό χαρακτήρα. Τελικά το Μέτωπο δημιουργήθηκε το Γενάρη του 1936, με τη στήριξη του Αγροτικού Κόμματος και ανένταχτων προσωπικοτήτων (π.χ.Δημήτρης Γληνός).

Η δράση του Μετώπου 
Στις εκλογές της 26ης Ιανουαρίου 1936 το Παλλαϊκό Μέτωπο με επικεφαλής τον Ν. Ζαχαριάδη, έλαβε 5,76% και εξέλεξε 15 βουλευτές. Αρχηγός της κοινοβουλευτικής του ομάδας ορίστηκε ο Στέλιος Σκλάβαινας. Εντύπωση προκάλεσε το γεγονός ότι ο γενικός γραμματέας του ΚΚΕ Νίκος Ζαχαριάδης δεν εξελέγη βουλευτής στον Πειραιά, θέση την οποία κατέλαβε ο Μανώλης Μανωλέας.

Το Παλλαϊκό Μέτωπο ήρθε σε σφοδρή σύγκρουση με τον Μεταξά καταγγέλλοντας τον ως πιθανό δικτάτορα. Επίσης κατήγγειλε και το Λαϊκό Κόμμα ως σταθερό πρωταγωνιστή της δικτατορικής εκτροπής. Απέναντι στους Φιλελεύθερους κράτησε κριτική στάση για την ανεκτικότητά τους, αλλά προσπάθησε ταυτόχρονα να τους προσεγγίσει προκειμένου να συγκροτήσουν μια αντιδικτατορική-αντιφασιστική συμμαχία. Τελικά, υπέγραψαν από κοινού μυστική συμφωνία, η οποία έμεινε στην ιστορία ως Σύμφωνο Σοφούλη-Σκλάβαινα. Εντούτοις, το Σύμφωνο παραβιάστηκε λίγο αργότερα από τους Φιλελεύθερους οι οποίοι δεν εφαρμόσουν τα κύρια σημεία της συμφωνίας. Ακόμα σημαντική ήταν η συμβολή του Μετώπου στην ανάπτυξη των εργατικών αγώνων. Την επόμενη του ξεσπάσματος της μεταξικής δικτατορίας είχε προγραμματιστεί Γενική Απεργία. Ωστόσο, η πραγματοποίησή της διακόπηκε από την επιβολή της μεταξικής δικτατορίας την οποία στήριξε το παλάτι, με πρόσχημα την "αποσόβηση του Κομμουνιστικού κινδύνου".

Οι περισσότεροι βουλευτές του Παλλαϊκού Μετώπου συνελήφθησαν από τις πρώτες κιόλας μέρες της δικτατορίας. Οι Βερβέρης και Σκλάβαινας εκτελέστηκαν από τους γερμανούς στην Κατοχή.

Η Κοινοβουλευτική ομάδα του Μετώπου 
Βασίλης Νεφελούδης, Εκλογική περιφέρεια Αθηνών.
Δημήτρης Γληνός, Εκλογική περιφέρεια Αθηνών.
Μανώλης Μανωλέας, Εκλογική περιφέρεια Πειραιώς.
Στέλιος Σκλάβαινας, Εκλογική περιφέρεια Θεσσαλονίκης.
Μιχάλης Σινάκος, Εκλογική περιφέρεια Θεσσαλονίκης.
Μιλτιάδης Πορφυρογένης, Εκλογική περιφέρεια Λάρισας.
Γιάννης Ιωαννίδης, Εκλογική περιφέρεια Λάρισας.
Γιώργης Σιάντος, Εκλογική περιφέρεια Τρικάλων.
Μιχάλης Τυρίμος, Εκλογική περιφέρεια Λέσβου.
Βασίλης Βερβέρης, Εκλογική περιφέρεια Ροδόπης.
Ανδρέας Τζήμας, Εκλογική περιφέρεια Φλώρινας.
Διονύσης Μενύχτας, Εκλογική περιφέρεια Σερρών.
Κώστας Θέος, Εκλογική περιφέρεια Δράμας.
Φίλιππος Παπαδόπουλος, Εκλογική περιφέρεια Κοζάνης.
Μήτσος Παρτσαλίδης, Εκλογική περιφέρεια Καβάλας.

Πηγές 
Ιστορία της Αντίστασης 1940-1944, εκδόσεις Αυλός, Αθήνα 1979
Άγγελος Ελεφάντης:Η επαγγελία της αδύνατης Επανάστασης:ΚΚΕ και αστισμός στο Μεσοπόλεμο, Εκδόσεις Θεμέλιο
Βασίλης Νεφελούδης:Αχτίνα Θ',Αναμνήσεις 1930-1940. Εκδόσεις Βιβλιοπωλείου της Εστίας
Δοκίμιο Ιστορίας του ΚΚΕ:1918-1949, Εκδόσεις Σύγχρονη Εποχή
Χρήστος Θεοχαράτος:Χαρίλαος Φλωράκης και Λαϊκό Κίνημα, Τα επικά χρόνια(Τόμος Α'), Τυποεκδοτική Α.Ε.
Ψηφιακή Συλλογή Ιδρύματος Δημήτρη Γληνού

 
 
Ιστορία του Κομμουνιστικού Κόμματος Ελλάδας